CELEX: 32021D2133
Language: lt
Date: 1638403200000
Title: Tarybos sprendimas (BUSP) 2021/2133 2021 m. gruodžio 2 d. kuriuo remiama visapusiška programa dėl pastangų užkirsti kelią neteisėtai prekybai šaulių ir lengvaisiais ginklais (ŠLG) bei įprastiniais šaudmenimis (ĮŠ) Pietryčių Europoje ir kovoti su ja rėmimo

2021 12 3   
               
               
                  LT
               
               
                  Europos Sąjungos oficialusis leidinys
               
               
                  L 432/36
               
            
         TARYBOS SPRENDIMAS (BUSP) 2021/2133
         2021 m. gruodžio 2 d.
         kuriuo remiama visapusiška programa dėl pastangų užkirsti kelią neteisėtai prekybai šaulių ir lengvaisiais ginklais (ŠLG) bei įprastiniais šaudmenimis (ĮŠ) Pietryčių Europoje ir kovoti su ja rėmimo
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2018 m. lapkričio 19 d. Taryba priėmė ES kovos su neteisėtais šaunamaisiais ginklais, šaulių ir lengvaisiais ginklais (ŠLG) ir jų šaudmenimis strategiją „Saugoti ginklus – ginti piliečius“ (toliau – ES ŠLG strategija);
                  
               
                     (2)
                  
                  
                     daugiau kaip tris dešimtmečius Pietryčių Europos valstybės susiduria su didele rizika ir iššūkiais, susijusiais su neteisėtų šaulių ir lengvųjų ginklų bei įprastinių šaudmenų destabilizuojančiu kaupimu ir nekontroliuojamu plitimu per jų sienas ir visoje jų teritorijoje. Ta rizika turi platesnių neigiamų pasekmių visai Europai ir už jos ribų. ES ŠLG strategijoje nustatyta, kad nors pastaraisiais metais padaryta didelė pažanga, ypač Pietryčių Europoje, tačiau ŠLG ir šaudmenų kaupimosi mastas, netinkamos saugojimo sąlygos, plačiai paplitęs neteisėtas laikymas ir įgyvendinimo spragos toliau riboja šaunamųjų ginklų ir ŠLG kontrolės pastangų veiksmingumą tam tikrose Vakarų Balkanų dalyse;
                  
               
                     (3)
                  
                  
                     regioniniu lygmeniu pagal ES ŠLG strategiją Sąjunga ir jos valstybės narės įpareigojamos padėti stiprinti teisėsaugos pajėgumus siekiant identifikuoti, suardyti ir uždrausti neteisėtos prekybos tinklus ir neleisti, kad šaunamieji ginklai per neteisėtą rinką pasiektų teroristus ir nusikaltėlius, inter alia, blokuojant neteisėtą ginklų finansavimą bei gabenimą ir stiprinant pasienio policijos, muitinės ir uostų valdymo įstaigų vaidmenį kovojant su neteisėtais ginklų srautais, gabenamais jūrų transportu. Sąjunga ir jos valstybės narės yra įsipareigojusios padėti kitoms šalims gerinti valstybės atsargų valdymą ir saugumą stiprinant nacionalines teisės aktų ir administracines sistemas ir stiprinant institucijas, kurios reguliuoja teisėtą ŠLG bei šaudmenų tiekimą ir atsargų valdymą, susijusius su gynybos bei saugumo pajėgomis;
                  
               
                     (4)
                  
                  
                     laikydamasi ES ŠLG strategijos Sąjunga stiprins dialogą ir bendradarbiavimą su regioninėmis organizacijomis, dirbančiomis ŠLG kontrolės srityje, derindama savo veiklą su regioninėmis strategijomis ir veiksmų planais;
                  
               
                     (5)
                  
                  
                     2000 m. valstybės, dalyvaujančios Europos saugumo ir bendradarbiavimo organizacijoje (ESBO) veikloje dalyvaujančios valstybės priėmė ESBO dokumentą dėl ŠLG (1), kuriuo jos įsipareigojo kovoti su neteisėta prekyba ŠLG visais jos aspektais. Tame dokumente taip pat pabrėžiamas destabilizuojantis poveikis, kurį nacionaliniam, regioniniam ir tarptautiniam saugumui gali sukelti perteklinis ŠLG kaupimas ir prastas jų atsargų valdymas bei prastas saugumo užtikrinimas;
                  
               
                     (6)
                  
                  
                     be to, 2003 m. ESBO veikloje dalyvaujančios valstybės priėmė ESBO dokumentą dėl įprastinių šaudmenų atsargų (ĮŠA) (2), kuriuo pripažinta įprastinių šaudmenų perteklinio kaupimo rizika saugumui ir saugai. Siekdamos sumažinti tą riziką, jos nusprendė nustatyti praktinę procedūrą, skirtą teikti pagalbą siekiant sunaikinti įprastinių šaudmenų perteklių ir (arba) atnaujinti atsargų valdymo ir saugumo užtikrinimo tvarką;
                  
               
                     (7)
                  
                  
                     ESBO dokumentuose dėl ŠLG ir ĮŠA naikinimas nurodomas kaip prioritetinis ŠLG ir įprastinių šaudmenų pertekliaus šalinimo metodas;
                  
               
                     (8)
                  
                  
                     šiuo Tarybos sprendimu remiamame projekte atsižvelgiama į kitas regionines iniciatyvas, visų pirma Vakarų Balkanų veiksmų gaires (3), pagal Jungtinių Tautų vystymosi programą (JTVP)/Pietryčių ir Rytų Europos ŠLG kontrolės tarpininkavimo mechanizmą (SEESAC) vykdomą veiklą ir atitinkamą Europos Komisijos veiklą Pietryčių Europoje, susijusią su ginklų kontrole ir neteisėta prekyba ginklais.
                     Projektas bus vykdomas užtikrinant koordinavimą su Sąjungos susijusia parama jurisdikcijoms Pietryčių Europoje (Tarybos sprendimai (BUSP) 2018/101 (4) ir (BUSP) 2017/915 (5)), regioniniu bendradarbiavimu su Vakarų Balkanais ŠLG kontrolės srityje, įgyvendinamu pagal JT vystymosi programą/SEESAC (Tarybos sprendimai (BUSP) 2019/2111 (6), (BUSP) 2018/1788 (7) ir (BUSP) 2016/2356 (8)), taip pat ES ir Pietryčių Europos teisėsaugos bendradarbiavimu neteisėtos prekybos šaunamaisiais ginklais srityje, padedant Komisijos Migracijos ir vidaus reikalų generalinio direktoratui, Europos Sąjungos teisėsaugos bendradarbiavimo agentūrai (Europolas) ir naudojantis Europos kovos su nusikalstamumo grėsmėmis daugiadalyke platforma („EMPACT“);
                  
               
                     (9)
                  
                  
                     Sąjunga anksčiau rėmė ESBO veiklą Tarybos sprendimu 2012/662/BUSP (9), kuriuo remiama neteisėtos prekybos ŠLG bei perteklinio jų kaupimo pavojaus ESBO regione mažinimo veikla. 2017 m. rugpjūčio 4 d. Taryba priėmė Sprendimą (BUSP) 2017/1424, kuriuo remiama ESBO veikla, kad būtų sumažintas neteisėtos prekybos šaulių ir lengvaisiais ginklais bei įprastiniais šaudmenimis ir pernelyg didelio jų susikaupimo pavojus Šiaurės Makedonijos Respublikoje ir Gruzijoje (10). 2019 m. gruodžio 2 d. Taryba priėmė sprendimą (BUSP) 2019/2009 (11) dėl Ukrainos pastangų kovoti su neteisėta prekyba ginklais, šaudmenimis ir sprogmenimis rėmimo bendradarbiaujant su ESBO;
                  
               
                     (10)
                  
                  
                     2018 m. birželio 30 d. trečiojoje Jungtinių Tautų konferencijoje, skirtoje JT veiksmų programos dėl kovos su neteisėtais šaulių ir lengvaisiais ginklais įgyvendinimo pažangai peržiūrėti, buvo priimtas baigiamasis dokumentas, kuriame valstybės atnaujino savo įsipareigojimą užkirsti kelią šaulių ir lengvųjų ginklų nukreipimui ir kovoti su juo. Valstybės dar kartą patvirtino savo norą vykdyti tarptautinį bendradarbiavimą ir stiprinti regioninį bendradarbiavimą užtikrinant geresnį veiklos koordinavimą, konsultavimąsi, keitimąsi informacija ir operatyvinį bendradarbiavimą, įtraukiant atitinkamas regionines ir subregionines organizacijas, taip pat teisėsaugos, sienų kontrolės ir eksporto bei importo licencijas išduodančias institucijas;
                  
               
                     (11)
                  
                  
                     2015 m. rugsėjo 25 d. Jungtinių Tautų Generalinės Asamblėjos rezoliucijoje „Keiskime mūsų pasaulį. Darnaus vystymosi darbotvarkė iki 2030 m.“ patvirtinama, kad kova su neteisėta prekyba šaulių ir lengvaisiais ginklais yra būtina siekiant daugelio darnaus vystymosi tikslų, įskaitant tikslus, susijusius su taika, teisingumu ir tvirtomis institucijomis, skurdo mažinimu, ekonomikos augimu, sveikata, lyčių lygybe ir saugiais miestais. Todėl 16.4 darnaus vystymosi tikslu visos valstybės įsipareigojo gerokai sumažinti neteisėtus finansinius ir ginklų srautus;
                  
               
                     (12)
                  
                  
                     2018 m. gegužės 24 d. savo pristatytoje Nusiginklavimo darbotvarkėje „Mūsų bendros ateities užtikrinimas“ JT Generalinis sekretorius paragino spręsti perteklinio įprastinės ginkluotės kaupimo bei neteisėtos prekybos ja problemą ir remti šalių lygmens požiūrį į šaulių ginklus,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Siekiant įgyvendinti Sąjungos šaulių ir lengvųjų ginklų strategiją, šio sprendimo tikslas yra sumažinti riziką, susijusią su neteisėta prekyba ŠLG ir nekontroliuojamu jų plitimu Pietryčių Europos šalyse, į jas arba iš jų, pažeidžiančiais saugą ir saugumą, trukdant tvariam taikos kūrimui ir socialiniam bei ekonominiam vystymuisi, taip pat prisidedant prie tvarkos ardymo, kurstant terorizmą ir nusikalstamą smurtą ar vedant į konflikto atnaujinimą.
            
            
               2.   Pagal 1 dalį šio sprendimo tikslai yra šie:
               
                           a)
                        
                        
                           sumažinti ŠLG platinimo ir netinkamo naudojimo Albanijos Respublikoje riziką;
                        
                     
                           b)
                        
                        
                           remti Bosniją ir Hercegoviną mažinant saugumo ir saugos riziką, susijusią su ŠLG bei jų šaudmenų neteisėtu laikymu, netinkamu naudojimu ir neteisėta prekyba jais;
                        
                     
                           c)
                        
                        
                           remti esamų Kosovo (*) policijos K-9 pajėgų stiprinimą ir jų tiesioginį indėlį į ŠLG, šaudmenų ir sprogmenų netinkamo naudojimo bei neteisėtos prekybos jais prevenciją, stabdymą ir tyrimą Vakarų Balkanuose;
                        
                     
                           d)
                        
                        
                           mažinti ginklų platinimo ir ŠLG netinkamo naudojimo Šiaurės Makedonijos Respublikoje riziką didinant Vidaus reikalų ministerijos ir kitų Vyriausybinių organizacijų prevencijos, nustatymo, analizės ir tyrimo pajėgumus;
                        
                     
                           e)
                        
                        
                           sumažinti neplanuotų sprogimų šaudmenų vietose ir ŠLG/ĮŠA nukreipimo iš Juodkalnijos gynybos ministerijos saugyklų riziką;
                        
                     
                           f)
                        
                        
                           sumažinti saugos ir saugumo riziką, susijusią su neteisėtai laikomais ŠLG, piktnaudžiavimu teisėtais ŠLG ir neteisėta prekyba ŠLG Serbijoje;
                        
                     
                           g)
                        
                        
                           padėti ESBO veikloje dalyvaujančioms valstybėms geriau planuoti, įgyvendinti ir prireikus stiprinti savo įsipareigojimus kovoti su neteisėtu ŠLG/ĮŠA platinimu.
                        
                     
            
               3.   Projekto naudos gavėjai yra:
               
                           a)
                        
                        
                           Pietryčių Europos institucijos, turinčios įgaliojimus neteisėtos prekybos ŠLG ir ĮŠ prevencijos ir kovos su ja srityje ir atsakingos už tokią prevenciją ir kovą, būtent – ŠLG komisijos/valdybos, vidaus reikalų ministerijos ir teisėsaugos institucijos, pavyzdžiui, policija. Kitos į veiklą įsitraukiančios institucijos yra saugumo ministerijos, prokuratūros, teismai ir įkalinimo įstaigos Bosnijoje ir Hercegovinoje, taip pat Juodkalnijos gynybos ministerija. Serbijoje pagal projektą taip pat numatoma įsitraukti į veiklą pilietinės visuomenės organizacijas, nagrinėjančias ŠLG kontrolės klausimus (tiesioginiai naudos gavėjai);
                        
                     
                           b)
                        
                        
                           Pietryčių Europos jurisdikciją turinčių subjektų ir jų Europos kaimyninių šalių gyventojai, kuriems kyla pavojus dėl neteisėtų ŠLG ir ĮŠ naudojimo nusikalstamai veiklai, terorizmui ir smurtiniam netinkamam naudojimui (netiesioginiai naudos gavėjai);
                        
                     
                           c)
                        
                        
                           Sąjungoje ir jos valstybėse narėse įgaliotos valdžios institucijos, kurioms naudingi griežtesnės ŠLG ir ĮŠ kontrolės pajėgumai Pietryčių Europoje, inter alia, pagrįsti geresniu keitimusi informacija, taip pat koordinavimo ir bendradarbiavimo priemonėmis, pavyzdžiui su neteisėtais ŠLG ir ĮŠ susijusios rizikos nustatymu, jų tyrimu ir atsekimu, nustatymu ir konfiskavimu (netiesioginiai naudos gavėjai).
                        
                     
            
               4.   Išsamus projekto aprašymas pateikiamas šio sprendimo priede.
            
         
         
            2 straipsnis
            
               1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
            
            
               2.   1 straipsnyje nurodyto projekto (toliau – projektas) techninį įgyvendinimą vykdo ESBO sekretoriatas.
            
            
               3.   ESBO sekretoriatas savo užduotis atlieka vyriausiojo įgaliotinio atsakomybe. Tuo tikslu vyriausiasis įgaliotinis sudaro būtinus susitarimus su ESBO sekretoriatu.
            
         
         
            3 straipsnis
            
               1.   Sąjungos finansuojamam projektui įgyvendinti skiriama finansinė orientacinė suma yra EUR 4 208 827.
            
            
               2.   Išlaidos, finansuojamos iš 1 dalyje nustatytos orientacinės sumos, valdomos laikantis Sąjungos bendrajam biudžetui taikomų procedūrų ir taisyklių.
            
            
               3.   Komisija prižiūri, kad 1 dalyje nurodytos išlaidos būtų tinkamai valdomos. Tuo tikslu ji sudaro būtiną finansavimo susitarimą su ESBO sekretoriatu. Šiame finansavimo susitarime nustatoma, kad ESBO sekretoriatas turi užtikrinti Sąjungos įnašo matomumą, atitinkantį jo dydį.
            
            
               4.   3 dalyje nurodytą finansavimo susitarimą Komisija stengiasi sudaryti kuo greičiau po šio sprendimo įsigaliojimo. Ji praneša Tarybai apie visus sunkumus to proceso metu ir finansavimo susitarimo sudarymo datą.
            
         
         
            4 straipsnis
            
               1.   Vyriausiasis įgaliotinis praneša Tarybai apie šio sprendimo įgyvendinimą teikdamas reguliarias aprašomąsias ataskaitas, kurias parengia ESBO sekretoriatas. Remdamasi tomis ataskaitomis Taryba atlieka vertinimą.
            
            
               2.   Komisija teikia ataskaitas, susijusias su 1 straipsnyje nurodyto projekto finansiniais aspektais.
            
         
         
            5 straipsnis
            
               1.   Šis sprendimas įsigalioja jo priėmimo dieną.
            
            
               2.   Šis sprendimas nustoja galioti praėjus 36 mėnesiams po 3 straipsnio 3 dalyje nurodyto finansavimo susitarimo sudarymo dienos. Tačiau jis netenka galios praėjus šešiems mėnesiams po jo įsigaliojimo dienos, jei per tą laikotarpį susitarimas nesudaromas.
            
         
         
            Priimta Briuselyje 2021 m. gruodžio 2 d.
            
               
                  Tarybos vardu
               
               
                  Pirmininkas
               
               J. VRTOVEC
            
         
         
            (1)  FSC.DOC/1/00/Rev.1
         
            (2)  FSC.DOC/1/03/Rev.1
         
            (3)  2018 m. liepos 10 d. Londone įvykusiame Vakarų Balkanų aukščiausiojo lygio susitikime priimtos „Regioninės veiksmų gairės dėl ŠLG/šaunamųjų ginklų ir jų šaudmenų neteisėto laikymo, netinkamo naudojimo ir neteisėtos prekybos jais Vakarų Balkanuose klausimų tvaraus sprendimo iki 2024 m.“
         
            (4)  2018 m. sausio 22 d. Tarybos sprendimas (BUSP) 2018/101 dėl veiksmingos ginklų eksporto kontrolės skatinimo (OL L 17, 2018 1 23, p. 40).
         
            (5)  2017 m. gegužės 29 d. Tarybos sprendimas (BUSP) 2017/915 dėl Sąjungos informavimo veiklos remiant Sutarties dėl prekybos ginklais įgyvendinimą (OL L 139, 2017 5 30, p. 38).
         
            (6)  2019 m. gruodžio 9 d. Tarybos sprendimas (BUSP) 2019/2111 dėl paramos SEESAC nusiginklavimo ir ginklų kontrolės veiklai Pietryčių Europoje, kuria mažinama neteisėtų šaulių ir lengvųjų ginklų bei jų šaudmenų grėsmė (OL L 318, 2019 12 10, p. 147).
         
            (7)  2018 m. lapkričio 19 d. Tarybos sprendimas (BUSP) 2018/1788, kuriuo remiamas Pietryčių Europos ir Rytų Europos šaulių ir lengvųjų ginklų kontrolės tarpininkavimo mechanizmas (SEESAC) siekiant įgyvendinti Regioninių veiksmų gaires dėl kovos su neteisėta prekyba ginklais Vakarų Balkanuose (OL L 293, 2018 11 20, p. 11).
         
            (8)  2016 m. gruodžio 19 d. Tarybos sprendimas (BUSP) 2016/2356 dėl paramos SEESAC nusiginklavimo ir ginklų kontrolės veiklai Pietryčių Europoje pagal ES kovos su neteisėtu šaulių ir lengvųjų ginklų (ŠLG) bei jų šaudmenų kaupimu ir prekyba jais strategiją (OL L 348, 2016 12 21, p. 60).
         
            (9)  2012 m. spalio 25 d. Tarybos sprendimas 2012/662/BUSP, kuriuo remiama neteisėtos prekybos šaulių ir lengvaisiais ginklais bei perteklinio jų kaupimo pavojaus Europos saugumo ir bendradarbiavimo organizacijos (ESBO) regione mažinimo veikla (OL L 297, 2012 10 26, p. 29).
         
            (10)  OL L 204, 2017 8 5, p. 82.
         
            (11)  2019 m. gruodžio 2 d. Tarybos sprendimas (BUSP) 2019/2009 dėl Ukrainos pastangų kovoti su neteisėta prekyba ginklais, šaudmenimis ir sprogmenimis rėmimo bendradarbiaujant su ESBO (OL L 312, 2019 12 3, p. 42).
         
            (*)  Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.
      
      
         
            PRIEDAS
            PROJEKTO DOKUMENTAS
            ESBO IŠSAMI PROGRAMA DĖL NETEISĖTOS PREKYBOS ŠAULIŲ IR LENGVAISIAIS GINKLAIS BEI ĮPRASTINIAIS ŠAUDMENIMIS PREVENCIJOS IR KOVOS SU JA PASTANGŲ PIETRYČIŲ EUROPOJE RĖMIMO – HR(2021) 138
            1.   Bendroji informacija
            
            Daugiau kaip tris dešimtmečius Pietryčių Europos (PE) valstybės susiduria su didele rizika ir iššūkiais, susijusiais su nelegalių šaulių ir lengvųjų ginklų (ŠLG) bei įprastinių šaudmenų (ĮŠ) destabilizuojančiu kaupimu ir nekontroliuojamu plitimu, peržengiančiu jų sienas, ir visoje jų teritorijoje. Ši rizika turi platesnių neigiamų pasekmių visai Europai ir už jos ribų.
            PE tebėra regionas, kuris kelia susirūpinimą ir išlieka svarbiu iššūkiu įgyvendinant ES kovos su neteisėtais šaunamaisiais ginklais, šaulių ir lengvaisiais ginklais (ŠLG) ir jų šaudmenimis strategiją (toliau – ES ŠLG strategija). ES ŠLG strategijoje nurodyta, kad „[n]ors pastaraisiais metais padaryta didelė pažanga, ypač Pietryčių Europoje, ŠLG ir šaudmenų kaupimosi mastas, netinkamos saugojimo sąlygos, plačiai paplitęs neteisėtas laikymas ir įgyvendinimo spragos toliau riboja šaunamųjų ginklų / ŠLG kontrolės priemonių veiksmingumą kai kuriose Vakarų Balkanų dalyse.“
            
            Taigi, kalbant apie Vakarų Balkanus, ES ŠLG strategijoje išdėstyti visapusiški veiksmai, pavyzdžiui, siekiant [...] „sumažinti perteklines ŠLG ir šaudmenų atsargas, sumažinti neteisėtą ginklų laikymą, kovoti su jų nukreipimu ir neteisėta prekyba jais, gerinti sienų kontrolę, gerinti ŠLG ženklinimą, registravimą ir atsekamumą, taip pat pajėgumus ŠLG naikinimo srityje, didinti informuotumą ir remti teisėsaugos pajėgumus, [...], ir toliau rem[ti] nacionalines kontrolės sistemas ir atsižvelgs į atitinkamas regionines iniciatyvas dėl kovos su neteisėtais ŠLG ir jų šaudmenimis, pavyzdžiui, Regionines veiksmų gaires dėl ŠLG /šaunamųjų ginklų ir jų šaudmenų neteisėto laikymo, netinkamo naudojimo ir neteisėtos prekybos jais Vakarų Balkanuose klausimų tvaraus sprendimo iki 2024 m. – iniciatyvą, kuriai pritarė Prancūzija ir Vokietija.“
            Dėl ankstesnių konfliktų regione palikimo, nesugebėjimo laiku ir tinkamai įgyvendinti demobilizaciją, nusiginklavimą ir reintegraciją, taip pat dėl prastai įgyvendintų centralizuotų ŠLG ir ĮŠ atsargų (ĮŠA) kontrolės sistemų:
            
                        •
                     
                     
                        vykdoma neteisėta prekyba ŠLG ir ĮŠ ir jų platinimas Pietryčių Europos šalyse ir peržengiant jų sienas;
                     
                  
                        •
                     
                     
                        vykdomas neteisėtas ŠLG ir ĮŠ nukreipimas;
                     
                  
                        •
                     
                     
                        neteisėti ir (arba) kontrabandiniai ŠLG ir ĮŠ naudojami vykdant teroristinę, nusikalstamą veiklą ir smurtinius nusikaltimus šiame regione ir už jo ribų;
                     
                  
                        •
                     
                     
                        iš oficialių saugyklų ir slėptuvių buvo prarasta ir pavogta ŠLG ir ĮŠ (ir tokiu būdu jie neteisėtai platinami);
                     
                  
                        •
                     
                     
                        žemas atskaitomybės ir skaidrumo lygis ŠLG ir ĮŠ prevencijos, valdymo, vykdymo užtikrinimo ir kontrolės srityse.
                     
                  ESBO dalyvaujančios valstybės susitarė bendradarbiauti siekdamos spręsti šias problemas ir tai daryti visapusiškai. Konkrečiai, dalyvaujančios valstybės yra įsipareigojusios kovoti su neteisėta prekyba ŠLG ir ĮŠ ir nekontroliuojamu jų plitimu laikantis ESBO dokumentų dėl ŠLG (FSC.DOC/1/00/Rev.1) ir ĮŠ kaupimo (FSC.DOC/1/03/Rev.1) nuostatų.
            Siekdamos įveikti šiuos iššūkius ir spręsti susirūpinimą keliančius klausimus PE valstybės 2019 m. ESBO pateikė oficialius pagalbos prašymus ŠLG ir ĮŠ kontrolės srityje (1). Juos pateikė Albanijos vidaus reikalų ministerija, Bosnijos ir Hercegovinos saugumo ministerija, Šiaurės Makedonijos vidaus reikalų ministerija, Juodkalnijos gynybos ministerija ir Serbijos vidaus reikalų ministerija.
            2.   Bendras tikslas
            
            Siekiant sumažinti neteisėtos prekybos ŠLG ir nekontroliuojamo jų plitimo PE valstybėse, į jas ir iš jų riziką, darančią žalą saugai ir saugumui trukdant tvariam taikos kūrimui ir socialiniam bei ekonominiam vystymuisi, taip pat prisidedančią prie tvarkos ardymo, kurstančią terorizmą ir nusikalstamą smurtą ar vedančią į konflikto atnaujinimą.
            3.   Veiksmo aprašymas
            
            Veiksmas grindžiamas 2019–2021 m. laikotarpiu įgyvendintais sistemingo poreikių vertinimo procesais. Įgyvendinant šiuos procesus buvo išnagrinėti pagalbos prašymai ir patvirtintas poreikis gauti ESBO paramą, konkrečiai stiprinant įgaliotų valdžios institucijų gebėjimus šiose srityse:
            
                        •
                     
                     
                        informacijos valdymas ir keitimasis informacija neteisėtos prekybos ŠLG ir kovos su ja srityje;
                     
                  
                        •
                     
                     
                        kinologiniai (K-9) pajėgumai aptikti ir konfiskuoti neteisėtus ŠLG ir ĮŠ;
                     
                  
                        •
                     
                     
                        informuotumo didinimas ir propagavimo veikla, kuria remiama neteisėtos prekybos ŠLG ir ĮŠ prevencija ir kova su ja;
                     
                  
                        •
                     
                     
                        ŠLG deaktyvavimo reguliavimo ir veikimo sistemos;
                     
                  
                        •
                     
                     
                        ŠLG atsargų valdymas ir saugumas.
                     
                  Veiksmą – ESBO išsamią programą dėl neteisėtos prekybos ŠLG ir ĮŠ prevencijos ir kovos su ja pastangų Pietryčių Europoje rėmimo, – sudaro septyni ESBO projektai, juo visapusiškai reaguojama į pirmiau nurodytus reikalavimus, be kita ko, stiprinant tarpvalstybinę ir (arba) regioninę dinamiką siekiant užtikrinti veiksmingesnę neteisėtos prekybos ŠLG ir ĮŠ prevenciją ir kovą su ja, tai darant nedelsiant ir siekiant kuo didesnio poveikio. Projektai buvo parengti glaudžiai bendradarbiaujant įgaliotoms valdžios įstaigoms ir (arba) institucijoms, ESBO Konfliktų prevencijos centrui ir ESBO operacijoms vietoje PE.
            Įgyvendinant ESBO išsamios programos projektus ja remiama ES ŠLG strategija, visų pirma tarptautinis bendradarbiavimas ir parama, susijusi su Vakarų Balkanais.
            Tais projektais taip pat siekiama sušvelninti neteisėtos prekybos ŠLG ir jų šaudmenimis neigiamą poveikį darniam vystymuisi ir užkirsti jam kelią, tokiu būdu sustiprinant tokius JT darnaus vystymosi tikslus kaip:
            
                        •
                     
                     
                        5 tikslas „Užtikrinti lyčių lygybę ir įgalinti visas moteris bei mergaites“ (pvz., 5.2 uždavinys) ir
                     
                  
                        •
                     
                     
                        16 tikslas „Skatinti taikią ir įtraukią visuomenę siekiant darnaus vystymosi, užtikrinti visuotinę teisę kreiptis į teismą ir kurti veiksmingas, atskaitingas, įtraukias institucijas visais lygmenimis“ (pvz., 16.1, 16.4 ir 16.a uždaviniai).
                     
                  Be to, pasiūlymai buvo suderinti su „Veiksmų gairėmis dėl šaulių ir lengvųjų ginklų (ŠLG) / ir jų šaudmenų neteisėto laikymo, netinkamo naudojimo ir neteisėtos prekybos jais Vakarų Balkanuose klausimų tvaraus sprendimo iki 2024 m.“ (2), taip pat suderinti su atitinkamais suinteresuotaisiais subjektais, remiančiais veiksmų gaires ir stebinčiais jų įgyvendinimą. Pasiūlymai taip pat papildo ES kovos su neteisėtais šaunamaisiais ginklais, ŠLG ir jų šaudmenimis strategiją (2018 m.), ypač veiksmus Vakarų Balkanuose, ir tokiu būdu jais remiamos PE valdžios institucijų pastangos jos laikytis.
            3.1.   1 projektas Pagalba nacionalinėms Albanijos Respublikos valdžios institucijoms siekiant sumažinti ŠLG platinimo ir netinkamo naudojimo riziką
            
            3.1.1.   Tikslas
            
            Projekto tikslas – sumažinti ŠLG platinimo ir netinkamo naudojimo Albanijos Respublikoje riziką.
            3.1.2.   Aprašymas
            
            Nekontroliuojamo ŠLG, šaudmenų ir sprogmenų platinimo ir laikymo poveikis tebekelia didelę grėsmę Albanijos viešajam saugumui, socialiniam ir ekonominiam vystymuisi. Prastai kontroliuojamais ir neteisėtais ŠLG palaikomi nusikalstami elementai ir organizuotas nusikalstamumas ir tokiu būdu sudaromos sąlygos smurtui ir nesaugumui. Visi šie aspektai daro žalingą poveikį saugumui ir pasitikėjimo stiprinimo priemonėms šalyje ir visame regione. 2019 m. spalio mėn. ESBO Bendradarbiavimo saugumo srityje forume Albanija paprašė pagalbos.
            ESBO nustatė pajėgumų trūkumus šiose srityse:
            
                        a)
                     
                     
                        šaunamųjų ginklų deaktyvavimo teisinė ir reguliavimo sistema ir jos tinkamas įgyvendinimas gerinant infrastruktūrą, įrangą ir mokymo elementus;
                     
                  
                        b)
                     
                     
                        Albanijos valstybinės policijos kinologijos (K9) tarnybos veikla ŠLG, šaudmenų ir sprogmenų aptikimo srityje;
                     
                  
                        c)
                     
                     
                        visuomenės informuotumo apie ŠLG netinkamo naudojimo ir platinimo keliamus pavojus didinimas.
                     
                  Pajėgumų trūkumams a–c punktuose išdėstytose srityse šalinti bus naudojamas ES Tarybos finansavimas.
            Šis projektas bus naudingas ne tik Albanijos gyventojams, bet ir daugeliui nacionalinių valdžios institucijų, turinčių įgaliojimus ŠLG kontrolės srityje, visų pirma Nacionalinei ŠLG komisijai, Albanijos Respublikos vidaus reikalų ministerijai ir Albanijos valstybinei policijai.
            3.1.3.   Numatomi rezultatai
            
            1 rezultatas. Sustiprinta Albanijos Respublikos teisinė sistema, susijusi su ŠLG ir deaktyvavimo klausimais.
            Rodikliai:
            
                        —
                     
                     
                        esanti ŠLG kontrolės norminė sistema, atitinkanti tarptautinius standartus;
                     
                  
                        —
                     
                     
                        esanti ŠLG deaktyvavimo infrastruktūra ir praktika, atitinkantys ESBO įsipareigojimus ir tarptautinius standartus;
                     
                  
                        —
                     
                     
                        mokymo kursų ir žmonių, apmokytų deaktyvuoti arba prižiūrėti deaktyvavimo procesą, skaičius.
                     
                  2 rezultatas. Sustiprinti Albanijos policijos pajėgumai aptikti ginklus ir sprogmenis.
            Rodikliai:
            
                        —
                     
                     
                        esanti K9 gebėjimų tobulinimo norminė sistema, atitinkanti tarptautinius standartus;
                     
                  
                        —
                     
                     
                        esanti K9 įranga ir infrastruktūra, atitinkanti tarptautinius standartus ir ESBO rekomendacijas;
                     
                  
                        —
                     
                     
                        mokymų ir apmokytų asmenų skaičius.
                     
                  3 rezultatas. Padidintas visuomenės informuotumas apie ŠLG keliamus pavojus ir ŠLG kontrolės klausimus.
            Rodikliai:
            
                        —
                     
                     
                        parengtų gairių arba reguliavimo dokumentų visuomenės informuotumo didinimo ir informavimo srityse skaičius (pvz., Komunikacijos ŠLG klausimais strategija);
                     
                  
                        —
                     
                     
                        naujausių visuomenės informuotumo didinimo ir informavimo ŠLG, šaudmenų ir sprogmenų kontrolės svarbos ir rizikos, susijusios su jų neteisėtu laikymu ir netinkamu naudojimu, klausimais kampanijų skaičius laikantis patvirtinto Komunikacijos ŠLG klausimais strategijos;
                     
                  
                        —
                     
                     
                        tikslinės auditorijos (suskirstytos pagal lytį), kuriai yra žinoma apie netinkamo ŠLG naudojimo keliamą riziką, procentinė dalis.
                     
                  3.1.4.   Veikla
            
            3.1.4.1   Veikla, susijusi su Albanijos Respublikos teisinės sistemos, susijusios su ŠLG ir deaktyvavimo klausimais, stiprinimu.
            Ši veikla apims:
            
                        —
                     
                     
                        paramą teisinių nuostatų, susijusių su deaktyvavimu, ir jų įgyvendinimo veiksmų plano rengimui;
                     
                  
                        —
                     
                     
                        paramą ŠLG deaktyvavimo įgyvendinimo ir priežiūros mechanizmų nustatymui;
                     
                  
                        —
                     
                     
                        paramą ŠLG deaktyvavimo mokymo vadovo rengimui ir mokymų nacionaliniu ir tarptautiniu lygmeniu teikimą vietos specialistams;
                     
                  3.1.4.2   veiklą, susijusią su Albanijos policijos pajėgumų aptikti neteisėtus ginklus ir sprogmenis stiprinimu.
            Ši veikla apims:
            
                        —
                     
                     
                        K9 pajėgumų naudojimo siekiant aptikti ŠLG standartinės veiklos procedūros (SVP) parengimą, taip pat K9 pagrindinį planą, skirtą šių pajėgumų modernizavimui;
                     
                  
                        —
                     
                     
                        mokymo programą, skirtą SVP taikymui naudojant K9 pajėgumus ŠLG aptikimo srityje;
                     
                  
                        —
                     
                     
                        pagalbą teikiant įrangą ir infrastruktūros modernizavimui K9 padalinyje;
                     
                  
                        —
                     
                     
                        šunidžių, biuro patalpų ir K9 perimetro infrastruktūros modernizavimo įgyvendinimą, taip pat įrangos K9 padaliniams pirkimą ir perdavimą, siekiant padidinti aptikimo pajėgumus;
                     
                  
                        —
                     
                     
                        platformos, skirtos skatinti K9 pajėgumų naudojimą rengiant varžybas nacionaliniu ir regionų lygmeniu, sukūrimą.
                     
                  3.1.4.2   Veikla, susijusi su visuomenės informuotumo apie ŠLG keliamus pavojus ir ŠLG kontrolės klausimus didinimu
            Ši veikla apims:
            
                        —
                     
                     
                        paramą suderintos informuotumo didinimo ir komunikacijos strategijos rengimui;
                     
                  
                        —
                     
                     
                        paramą informuotumo didinimo ir komunikacijos strategijos įgyvendinimui.
                     
                  3.2.   2 projektas Saugumo ir saugos rizikos, susijusios su ŠLG bei jų šaudmenų neteisėtu laikymu, netinkamu naudojimu ir neteisėta prekyba jais, šalinimas Bosnijoje ir Hercegovinoje
            
            3.2.1.   Tikslas
            
            Projekto tikslas – remti Bosniją ir Hercegoviną mažinant saugumo ir saugos riziką, susijusią su ŠLG bei jų šaudmenų neteisėtu laikymu, netinkamu naudojimu ir neteisėta prekyba jais.
            3.2.2.   Aprašymas
            
            Projektu sprendžiami klausimai, susiję su aukšto prioriteto poreikiais, nurodytais Saugumo ministerijos pagalbos prašyme (2019 m.), ir siekiama remti Bosnijos ir Hercegovinos pastangas sušvelninti saugumo ir saugos riziką, susijusią su ŠLG, jų šaudmenų ir sprogmenų neteisėtu laikymu, netinkamu naudojimu ir neteisėta prekyba jais, tokiu būdu prisidedant prie saugumo ir stabilumo šalyje ir platesniame regione.
            ESBO nustatė pajėgumų trūkumus šiose srityse:
            
                        a)
                     
                     
                        teisėsaugos agentūrų ŠLG bei jų šaudmenų saugojimo infrastruktūra, įskaitant fizinį saugumą ir atsargų valdymo procedūras bei praktiką;
                     
                  
                        b)
                     
                     
                        institucijų informuotumo didinimas ir informavimas ŠLG kontrolės klausimais remiant ŠLG kontrolės koordinavimo tarybą, įskaitant metodinį požiūrį ir stebėsenos bei vertinimo priemonių rinkinį;
                     
                  
                        c)
                     
                     
                        teisėsaugos institucijų kinologiniai gebėjimai aptikti ŠLG, jų šaudmenis ir sprogmenis, įskaitant jų planavimą, teisės aktų ir veiklos sistemas, įrangą bei infrastruktūrą, taip pat mokymo elementus;
                     
                  
                        d)
                     
                     
                        su ŠLG susijusių duomenų, reikalingų veiksmingam politikos formavimui ir operatyviniam atsakui, prieinamumas ir palyginamumas;
                     
                  
                        e)
                     
                     
                        ŠLG deaktyvavimas, įskaitant teisės aktų ir reguliavimo sistemas, mokymą, įrangą ir infrastruktūros elementus.
                     
                  ES Tarybos finansavimas bus naudojimas c ir d punktuose nurodytiems pajėgumų trūkumams šalinti.
            Šis projektas bus naudingas ne tik Bosnijos ir Hercegovinos gyventojams, bet ir daugeliui nacionalinių valdžios institucijų, turinčių įgaliojimus ŠLG kontrolės srityje, visų pirma teisėsaugos institucijoms, įskaitant autonominių vienetų ir kantonų vidaus reikalų ministerijas ir (arba) policijos agentūras, ŠLG kontrolės koordinavimo tarybą, Bosnijos ir Hercegovinos saugumo ministeriją, taip pat prokuratūras, teismus ir įkalinimo tarnybas.
            3.2.3.   Numatomi rezultatai
            
            1 rezultatas. Sustiprinti teisėsaugos K9 gebėjimai aptikti ŠLG, šaudmenis ir sprogmenis.
            Rodikliai:
            
                        —
                     
                     
                        parengto pagrindinio plano, skirto parengti reikiamą teisės aktų, infrastruktūros ir veiklos sistemą K9 padaliniams, įgyvendinimo lygis;
                     
                  
                        —
                     
                     
                        apmokytų asmenų, kurie turi įgūdžių, reikalingų veiksmingai taikyti SVP, procentinė dalis;
                     
                  
                        —
                     
                     
                        atsižvelgiant į ESBO poreikių vertinimą modernizuotų K9 vienetų / vietų skaičius.
                     
                  2 rezultatas. Parengta integruota ŠLG ir šaudmenų tarpinstitucinė bylų duomenų bazė ir sekimo sistema.
            Rodikliai:
            
                        —
                     
                     
                        duomenų rinkimo metodikų sąveikumo ir (arba) suderinamumo lygis;
                     
                  
                        —
                     
                     
                        veikianti tarpinstitucinė IT sistema, kuri sudaro sąlygas integruotai rinkti ir analizuoti su ŠLG ir šaudmenimis susijusių bylų duomenis.
                     
                  3.2.4.   Veikla
            
            3.2.4.1.   Veikla, susijusi su teisėsaugos K9 gebėjimų aptikti ŠLG, šaudmenis ir sprogmenis stiprinimu.
            Ši veikla apims:
            
                        —
                     
                     
                        paramą darbo grupių ir koordinavimo posėdžių organizavimui, siekiant parengti K9 pajėgumų stiprinimo pagrindinį planą;
                     
                  
                        —
                     
                     
                        paramą rengiant reikiamus teisės aktus ir veiklos sistemas, skirtas naudoti K9 pajėgumus ŠLG aptikimo srityje;
                     
                  
                        —
                     
                     
                        K9 infrastruktūros modernizavimą ir reikiamos įrangos tiekimą;
                     
                  
                        —
                     
                     
                        mokymo programos, skirtos SVP taikymui naudojant K9 pajėgumus ŠLG aptikimo srityje, organizavimą;
                     
                  
                        —
                     
                     
                        platformos, skirtos skatinti K9 pajėgumų naudojimą rengiant varžybas nacionalinius ir regionų lygmeniu, sukūrimą.
                     
                  3.2.4.2.   Veikla, susijusi su integruotos ŠLG ir šaudmenų tarpinstitucinės bylų duomenų bazės ir sekimo sistemos rengimu.
            Ši veikla apims:
            
                        —
                     
                     
                        paramą atitinkamų teisėsaugos ir teisminių institucijų teisinių ir statistinių modelių, kuriais vadovaujamasi nustatant integruotus ŠLG ir šaudmenų tarpinstitucinius rezultatus, vertinimui;
                     
                  
                        —
                     
                     
                        paramą Bosnijos ir Hercegovinos rezultatų stebėsenos sistemos ŠLG srityje sukūrimui;
                     
                  
                        —
                     
                     
                        mokymų teisminių ir teisėsaugos institucijų vartotojams ŠLG sekimo sistemos klausimais organizavimą.
                     
                  3.3.   3 projektas Parama Kosovo (*)
               policijos K-9 pajėgumų stiprinimui ŠLG, šaudmenų ir sprogmenų aptikimo ir konfiskavimo srityje
            
            3.3.1.   Tikslas
            
            Projekto tikslas – remti esamų Kosovo policijos K-9 gebėjimų stiprinimą ir jų tiesioginį indėlį vykdant ŠLG, šaudmenų ir sprogmenų netinkamo naudojimo bei neteisėtos prekybos jais prevenciją, stabdymą ir tyrimą Vakarų Balkanuose.
            3.3.2.   Aprašymas
            
            Projektas buvo parengtas atsižvelgiant į Kosovo ŠLG kontrolės strategiją, pateikiamą kartu su veiksmų planu. Juo siekiama remti esamų Kosovo policijos K-9 gebėjimų stiprinimą ir jų tiesioginį indėlį vykdant ŠLG, šaudmenų ir sprogmenų netinkamo naudojimo bei neteisėtos prekybos jais prevenciją, stabdymą ir tyrimą Vakarų Balkanuose.
            Projektu bus siekiama pašalinti nustatytas K9 tarnybų pajėgumų spragas ŠLG netinkamo naudojimo bei neteisėtos prekybos jais prevencijos, stabdymo ir tyrimo srityje, įskaitant reguliavimo sistemą, K9 komandų operatyvinį naudojimą, žmogiškųjų, infrastruktūros ir transportavimo išteklių trūkumą.
            Šis projektas bus naudingas ne tik Kosovo gyventojams, bet ir Kosovo policijai.
            3.3.3.   Numatomi rezultatai
            
            1 rezultatas. Sustiprinta reguliavimo ir mokymo sistema, taip pat K-9 padalinio infrastruktūra ir įranga, užtikrinančios veiksmingesnę ir efektyvesnę ŠLG, šaudmenų ir sprogmenų netinkamo naudojimo ir neteisėtos prekybos prevenciją, stabdymą ir tyrimą.
            Rodikliai:
            
                        —
                     
                     
                        sukurta K-9 padalinio reguliavimo ir mokymo sistema;
                     
                  
                        —
                     
                     
                        esanti modernizuota K9 padalinio infrastruktūra ir įranga.
                     
                  3.3.4.   Veikla
            
            3.3.4.1.   Veikla, susijusi su reguliavimo ir mokymo sistemos, taip pat K-9 padalinio infrastruktūros ir įrangos, užtikrinančios veiksmingesnę ir efektyvesnę ŠLG, šaudmenų ir sprogmenų netinkamo naudojimo ir neteisėtos prekybos prevenciją, stabdymą ir tyrimą, stiprinimu.
            Ši veikla apims:
            
                        —
                     
                     
                        K-9 gebėjimų tobulinimo darbo grupės įsteigimą ir veiklą;
                     
                  
                        —
                     
                     
                        pažintinius vizitus su partneriais, turinčiais pažangią ŠLG, šaudmenis ir sprogmenis užuodžiančių šunų naudojimo sistemą;
                     
                  
                        —
                     
                     
                        paramos teikimą paramos gavėjo mokymo padaliniui rengiant mokymo planą, mokymo metodikos, visapusiškai integruotos į K9 padalinių SVP ir skirtos mokymui ir K9 operacijoms, parengimą ir mokymo ekspertų tinklo sukūrimą;
                     
                  
                        —
                     
                     
                        paramą aprūpinant reikiama infrastruktūra ir įranga, būtinomis mokymui, taktinei ir operatyvinei K-9 padalinio veiklai;
                     
                  
                        —
                     
                     
                        specializuotų ir pažangių kinologų mokymų rengimą.
                     
                  3.4.   4 projektas Pagalba nacionalinėms Šiaurės Makedonijos Respublikos valdžios institucijoms siekiant sumažinti ŠLG platinimo ir netinkamo naudojimo riziką
            
            3.4.1.   Tikslas
            
            Projekto tikslas – mažinti ginklų platinimo ir ŠLG netinkamo naudojimo Šiaurės Makedonijos Respublikoje riziką didinant Vidaus reikalų ministerijos ir kitų vyriausybinių organizacijų prevencijos, nustatymo, analizės ir tyrimo pajėgumus.
            3.4.2.   Aprašymas
            
            Projektas buvo parengtas reaguojant į Šiaurės Makedonijos Respublikos vyriausybės pagalbos prašymą (2019 m.) siekiant sustiprinti ŠLG nacionalinės komisijos pajėgumus ir stiprinti Policijos departamento K9 padalinio gebėjimus aptikti ginklus ir sprogmenis.
            ESBO nustatė pajėgumų trūkumus šiose srityse:
            
                        a)
                     
                     
                        Vidaus reikalų ministerijos operatyviniai K9 pajėgumai ŠLG neteisėto platinimo aptikimo srityje;
                     
                  
                        b)
                     
                     
                        bendradarbiavimo institucijų viduje ir institucijų tarpusavio bendradarbiavimo ir koordinavimo, taip pat tarpvalstybinio bendradarbiavimo ir koordinavimo mechanizmas neteisėtos prekybos ŠLG prevencijos ir kovos su ja srityje;
                     
                  
                        c)
                     
                     
                        ŠLG kontrolės problemų strateginiu ir operatyviniu lygmenimis analizė;
                     
                  
                        d)
                     
                     
                        koordinuotas visuomenės informavimas ir informuotumo didinimas su ŠLG netinkamu naudojimu susijusios rizikos klausimais Šiaurės Makedonijos Respublikoje, įskaitant Nacionalinės ŠLG komisijos dedamas pastangas.
                     
                  Pajėgumų trūkumams a, b ir c punktuose išdėstytose srityse šalinti bus naudojamas ES Tarybos finansavimas.
            Šis projektas bus naudingas ne tik Šiaurės Makedonijos Respublikos gyventojams, bet ir daugeliui nacionalinių valdžios institucijų, turinčių įgaliojimus ŠLG kontrolės srityje, konkrečiai nacionalinei ŠLG komisijai (3), Vidaus reikalų ministerijai ir policijai.
            3.4.3.   Numatomi rezultatai
            
            1 rezultatas. Sustiprinti Šiaurės Makedonijos Respublikos vidaus reikalų ministerijos ir ŠLG komisijos reguliavimo, operatyviniai ir tarpžinybinio bendradarbiavimo pajėgumai kovos su ŠLG platinimu srityje ir sprendžiant ŠLG platinimo klausimą.
            Rodikliai:
            
                        —
                     
                     
                        esanti K9 reguliavimo sistema;
                     
                  
                        —
                     
                     
                        veikiančių K9 regioninių tarnybų, turinčių funkcinius pajėgumus, skaičius;
                     
                  
                        —
                     
                     
                        keičiamasi informacija realiuoju laiku policijos tarnybų viduje ir su policijos ir muitinių bendradarbiavimo centru (PCCC) ir PE šalimis;
                     
                  
                        —
                     
                     
                        tikslinės auditorijos (suskirstytos pagal lytį), žinančios apie ŠLG platinimo ir netinkamo naudojimo keliamą riziką, procentinė dalis;
                     
                  
                        —
                     
                     
                        moterų ir vyrų, kuriuos pasiekė informuotumo didinimo renginiai, skaičius.
                     
                  3.4.4.   Veikla
            
            3.4.4.1.   Parama Vidaus reikalų ministerijos neteisėtų ŠLG aptikimo pajėgumų didinimui veiksmingai panaudojant K9 išteklius.
            Ši veikla apims:
            
                        —
                     
                     
                        paramą teikiant įrangą ir infrastruktūros atnaujinimus K9 tarnybų padaliniams centriniu ir regionų lygmeniu, įskaitant modernizuotą ŠLG saugojimo ir IT infrastruktūrą, kurią sudaro iki penkių (5) vietų (ginklų sandėlių), įrengtų Šiaurės Makedonijos Respublikos vidaus reikalų ministerijos K-9 padaliniuose;
                     
                  
                        —
                     
                     
                        SVP ir atnaujintų taisyklių, skirtų naudoti K9 pajėgumus ŠLG aptikimo srityje, rengimą;
                     
                  
                        —
                     
                     
                        mokymo programą, skirtą SVP taikymui naudojant K9 pajėgumus ŠLG aptikimo srityje;
                     
                  
                        —
                     
                     
                        platformos, skirtos skatinti K9 pajėgumų naudojimą rengiant varžybas nacionaliniu ir regionų lygmeniu, sukūrimą.
                     
                  3.4.4.2.   Parama keitimosi informacija tikruoju laiku sistemos bandomajam projektui siekiant kovoti su neteisėta prekyba ŠLG
            Ši veikla apims:
            
                        —
                     
                     
                        pagalbą teikiant įrangą, fizinę infrastruktūrą ir keitimosi informacija sistemų informacinių ir ryšių technologijų (IRT) modernizavimą atrinktuose penkiuose (5) policijos ir muitinių bendradarbiavimo centruose (PCCC);
                     
                  
                        —
                     
                     
                        keitimosi tikruoju laiku informacija, susijusia ŠLG incidentais, SVP parengimą;
                     
                  
                        —
                     
                     
                        mokymo programą dėl keitimosi tikruoju laiku informacija, susijusia ŠLG incidentais, SVP taikymo;
                     
                  
                        —
                     
                     
                        darbuotojų mainų programą (stažuotę);
                     
                  
                        —
                     
                     
                        policijos ir muitinių bendradarbiavimo centro konferencijos organizavimą.
                     
                  3.4.4.3.   Parama Nacionalinės ŠLG komisijos operatyvinių ir analitinių pajėgumų kovojant su neteisėta prekyba ŠLG stiprinimui
            Ši veikla apims:
            
                        —
                     
                     
                        tarpžinybinio bendradarbiavimo praktinio seminaro ŠLG kontrolės režimo klausimais organizavimą;
                     
                  
                        —
                     
                     
                        Komisijos nariams skirto orientacinio vadovo rengimą;
                     
                  
                        —
                     
                     
                        ŠLG kontrolės padėties analizę, įskaitant duomenų rinkimo, informacijos sekimo ir ataskaitų teikimo SVP rengimą, taip pat bylų valdymo sistemos rengimą siekiant palengvinti su ŠLG susijusią analizę.
                     
                  3.5.   5 projektas. Saugos ir saugumo rizikos, susijusios su ŠLG/ĮŠA, mažinimas Juodkalnijoje
            
            3.5.1.   Tikslas
            
            Projekto tikslas – sumažinti neplanuotų sprogimų šaudmenų vietose ir ŠLG/ĮŠA nukreipimo iš Juodkalnijos gynybos ministerijos saugyklų riziką.
            3.5.2.   Aprašymas
            
            Juodkalnija susiduria su neplanuotų sprogimų šaudmenų vietose, neteisėtos prekybos ŠLG/ĮŠA ir nekontroliuojamo jų plitimo rizika. Tai buvo patvirtinta per įvairius ESBO ekspertų vizitus pastaraisiais metais. Juodkalnijos gynybos ministerija šiuos klausimus aptarė savo pagrindiniame dokumente, kuriame nurodoma norima galutinė padėtis: skaidrus perteklinių ginklų ir sprogstamųjų šaudmenų darymas nekenksmingais ir tvarios ginklų, sprogmenų ir sprogstamųjų šaudmenų gyvavimo ciklo valdymo sistemos sukūrimas. 2019 m. ESBO Bendradarbiavimo saugumo klausimais forume Juodkalnija paprašė pagalbos.
            ESBO nustatė pajėgumų trūkumus šiose srityse:
            
                        a)
                     
                     
                        gyvavimo ciklo valdymo metodo užtikrinimas ŠLG ir įprastinių šaudmenų atžvilgiu, įskaitant nuolatinį mokymą ir žinių perdavimą, šaudmenų stebėjimo sistemą ir tarpinstitucinį koordinavimą bei bendradarbiavimą;
                     
                  
                        b)
                     
                     
                        b) saugus įprastinių šaudmenų transportavimas laikantis tarptautinių standartų.
                     
                  Pajėgumų trūkumams a ir b punktuose išdėstytose srityse šalinti bus naudojamas ES Tarybos finansavimas.
            Šis projektas bus naudingas ne tik Juodkalnijos gyventojams, bet ir Juodkalnijos gynybos ministerijai ir ginkluotosioms pajėgoms.
            3.5.3.   Numatomi rezultatai
            
            1 rezultatas. Sustiprinti Gynybos ministerijos ir kitų atskaitingų ir lygiaverčių valdžios institucijų strateginiai, mokymo ir koordinavimo gebėjimai ŠLG/ĮŠA valdymo srityje.
            Rodikliai:
            
                        —
                     
                     
                        Gynybos ministerijos darbuotojų atitinkamose švietimo / mokymo įstaigose ir operatyviniuose padaliniuose, turinčių pažangių gebėjimų remti ŠLG/ĮŠA valdymą ir tvarkymą, skaičius;
                     
                  
                        —
                     
                     
                        veiksmų ŠLG/ĮŠA srityje, kuriuos Juodkalnija koordinuoja per paskirtąsias įstaigas, skaičius;
                     
                  
                        —
                     
                     
                        esanti ad interim kontrolės įstaiga.
                     
                  2 rezultatas. Padidinti pajėgumai saugiai ir patikimai transportuoti ŠLG/ĮŠA pagal Europos sutartį dėl pavojingų krovinių tarptautinio vežimo keliais (ADR).
            Rodikliai:
            
                        —
                     
                     
                        projekto naudos gavėjų darbuotojų, kurių kompetencija ŠLG/ĮŠA transportavimo srityje padidėjo, skaičius;
                     
                  
                        —
                     
                     
                        esanti ŠLG/ĮŠA transportavimo sistema, integruota į organizacinę sistemą;
                     
                  
                        —
                     
                     
                        atitikties ADR nuostatoms analizė su rekomendacijomis, pateiktomis Juodkalnijos gynybos ministerijai.
                     
                  3.5.4.   Veikla
            
            3.5.4.1   Veikla, susijusi su Gynybos ministerijos ir kitų atskaitingų ir lygiaverčių valdžios institucijų strateginių, mokymo ir koordinavimo gebėjimų ŠLG/ĮŠA srityje stiprinimu.
            Ši veikla apims:
            
                        —
                     
                     
                        žinių apie tarptautinę gerąją patirtį ŠLG/ĮŠA valdymo srityje perdavimą;
                     
                  
                        —
                     
                     
                        Juodkalnijos gynybos ministerijos programai skirtą konsultavimą ir koordinavimą atrinktose ŠLG/ĮŠA tvaraus gyvavimo ciklo valdymo srityse;
                     
                  
                        —
                     
                     
                        technines konsultacijas dėl nacionalinių ŠLG/ĮŠA valdymo kontrolės mechanizmų.
                     
                  3.5.4.2   Veikla, susijusi su mokymo ir aprūpinimo programa sukuriant ŠLG/SCA transportavimo pajėgumus Juodkalnijoje, laikantis ADR (Europos sutarties dėl pavojingų krovinių tarptautinio vežimo keliais).
            Ši veikla apims:
            
                        —
                     
                     
                        reikalavimų analizės parengimą kartu su Juodkalnijos gynybos ministerija, kad būtų visapusiškai laikomasi ADR;
                     
                  
                        —
                     
                     
                        dviejų ADR reikalavimus atitinkančių sunkvežimių pirkimą, įskaitant supažindinimo mokymą, sutartį dėl techninės priežiūros ir atsarginių dalių.
                     
                  3.6.   6 projektas. Saugos ir saugumo rizikos, susijusios su neteisėtu ŠLG laikymu, netinkamu naudojimu ir neteisėta prekyba jais Serbijoje
            
            3.6.1.   Tikslas
            
            Projekto tikslas – sumažinti saugos ir saugumo riziką, susijusią su neteisėtai laikomais ŠLG, piktnaudžiavimu teisėtais ŠLG ir neteisėta prekyba ŠLG.
            3.6.2.   Aprašymas
            
            Projektas buvo parengtas reaguojant į Serbijos vidaus reikalų ministerijos (VRM) pagalbos prašymą (2019 m.) siekiant spręsti nekontroliuojamo ŠLG platinimo ir neteisėto laikymo problemas, dėl kurių kyla didelė grėsme saugumui ir saugai Serbijoje. Šie iššūkiai, kaip smurto, grasinamo elgesio ir terorizmo įgalinimo veiksniai, prisideda prie nusikalstamumo ir sunkių organizuotų nusikaltimų plitimo. Jie taip pat daro panašų neigiamą poveikį pasitikėjimo stiprinimo priemonėms šalyje ir kelia grėsmę smurto dėl lyties kontekste.
            ESBO nustatė kovos su neteisėta prekyba ŠLG poreikius:
            
                        a)
                     
                     
                        stiprinti policijos pajėgumus vykdyti informuotumo apie ŠLG kontrolę ir rinkimą didinimo kampanijas, tokiu būdu prisidedant prie neteisėtai laikomų ginklų kiekio mažinimo, užkertant kelią netinkamam ŠLG naudojimui, kartu didinant Serbijos piliečių saugumą;
                     
                  
                        b)
                     
                     
                        stiprinti Vidaus reikalų ministerijos K9 pajėgumus aptikti ginklus ir sprogmenis i) sukuriant reikiamą teisinę sistemą, ii) įvertinant ir plėtojant pajėgumus ir iii) vykdant specialios įrangos ir pastato infrastruktūros pirkimus;
                     
                  
                        c)
                     
                     
                        atlikti Ginklų ir šaudmenų įstatymo ir Ginklų deaktyvavimo taisyklių sąvado pakeitimus a) įvertinant pajėgumus ir technines galimybes ir b) teikiant techninę pagalbą taisyklių sąvado rengimui.
                     
                  Pajėgumų trūkumams a–c punktuose išdėstytose srityse šalinti bus naudojamas ES Tarybos finansavimas.
            Šis projektas bus naudingas ne tik Serbijos gyventojams, bet ir ŠLG tarybai, Vidaus reikalų ministerijai, policijai ir pilietinės visuomenės organizacijoms, dalyvaujančioms sprendžiant su ŠLG kontrole susijusius klausimus.
            3.6.3.   Numatomi rezultatai
            
            1 rezultatas. Užmegzta Vidaus reikalų ministerijos partnerystė su pilietinės visuomenės organizacijomis ir sukurtas visuomenės informuotumo mechanizmas siekiant užkirsti kelią netinkamam ŠLG naudojimui.
            Rodikliai:
            
                        —
                     
                     
                        nacionalinio ir vietos lygmens informuotumo apie ŠLG platinimo pavojus iniciatyvų skaičius;
                     
                  
                        —
                     
                     
                        esantys ir naudojami tarpžinybinio bendradarbiavimo mechanizmai;
                     
                  
                        —
                     
                     
                        nacionalinių ir vietos televizijos ir radijo stočių transliuojamų viešųjų socialinių pranešimų skaičius;
                     
                  
                        —
                     
                     
                        jaunų asmenų iš tikslinių miestų, kurie seminaruose ir naudojant informacinę medžiagą informuoti apie ŠLG keliamus pavojus, skaičius.
                     
                  2 rezultatas. Patobulinta ir su tarptautiniais standartais ir geriausia praktika suderinta deaktyvavimo teisinė sistema.
            Rodikliai:
            
                        —
                     
                     
                        su darbo grupe dalijamasi tarptautiniais standartais ir geriausia praktika;
                     
                  
                        —
                     
                     
                        parengti reglamentų projektai, į kuriuos įtraukti pasiūlymai ir rekomendacijos;
                     
                  
                        —
                     
                     
                        dėl reglamentų projektų konsultuojamasi su pilietinės visuomenės organizacijomis (PVO).
                     
                  3 rezultatas. Sustiprinti VRM K9 padalinių pajėgumai aptikti ŠLG, šaudmenis ir sprogmenis laikantis žmogaus teisių standartų.
            Rodikliai:
            
                        —
                     
                     
                        parengtas VRM K9 padalinių pajėgumų gerinimo darbo planas;
                     
                  
                        —
                     
                     
                        posėdžių dėl tarpžinybinio bendradarbiavimo, dalijimosi informacija ir K9 policijos padalinių ir kitų svarbių teisėsaugos srities suinteresuotųjų subjektų sąveikumo aptinkant ŠLG, šaudmenis ir sprogmenis skaičius;
                     
                  
                        —
                     
                     
                        parengta patobulinta K9 mokymo metodika ir mokymo programos, atitinkančios tarptautinius standartus;
                     
                  
                        —
                     
                     
                        pagal tarptautinius standartus parengtų K9 mokymo instruktorių ir kinologų skaičius.
                     
                  3.6.4.   Veikla
            
            3.6.4.1.   Veikla, susijusi su VRM partnerystės su pilietinės visuomenės organizacijomis užmezgimu ir visuomenės informuotumo mechanizmo siekiant užkirsti kelią netinkamam ŠLG naudojimui sukūrimu.
            Ši veikla apims:
            
                        —
                     
                     
                        ekspertų susitikimą partnerysčių su elektroninės ir spausdintinės žiniasklaidos priemonėmis kūrimo ir netinkamo ŠLG naudojimo prevencijos mechanizmų nustatymo klausimais;
                     
                  
                        —
                     
                     
                        socialinės žiniasklaidos platformos sukūrimą ir paramą žiniasklaidos kampanijoms ŠLG platinimo prevencijos ir atsakingo požiūrio į ginklo nuosavybę srityse;
                     
                  
                        —
                     
                     
                        propagavimo veiklos vykdymą nacionaliniu ir vietos lygmenimis.
                     
                  3.6.4.2.   Veikla, susijusi su patobulintos ir su tarptautiniais standartais ir geriausia praktika suderintos deaktyvavimo teisinės sistemos rengimu.
            Ši veikla apims:
            
                        —
                     
                     
                        ekspertų konsultacijų ir logistinės paramos teikimą darbo grupės posėdžiams deaktyvavimo klausimais;
                     
                  
                        —
                     
                     
                        dabartinių deaktyvavimo teisės aktų vertinimą ir jų praktinio įgyvendinimo įvertinimą;
                     
                  
                        —
                     
                     
                        praktinį seminarą dėl geriausios praktikos ir įgytos patirties rengiant ir įgyvendinant deaktyvavimo norminę sistemą;
                     
                  
                        —
                     
                     
                        ŠLG deaktyvavimo mokymo ir aprūpinimo programą.
                     
                  3.6.4.3.   Veikla, susijusi su VRM K9 padalinių pajėgumų aptikti ŠLG, šaudmenis ir sprogmenis laikantis žmogaus teisių standartų stiprinimu
            Ši veikla apims:
            
                        —
                     
                     
                        ekspertų konsultacijų ir paramos teikimą darbo grupės posėdžiams siekiant gerinti K9 gebėjimus;
                     
                  
                        —
                     
                     
                        VRM K9 padalinių pajėgumų gerinimo plano parengimą;
                     
                  
                        —
                     
                     
                        K9 padaliniams skirtos įrangos gamybą, pirkimą ir tiekimą ir paslaugų pirkimą ir teikimą;
                     
                  
                        —
                     
                     
                        pajėgumų, skirtų K9 padalinių naudojimui ir dislokavimui neteisėtos prekybos ŠLG, šaudmenimis ir sprogmenimis prevencijos ir tyrimo srityje, stiprinimą teikiant konsultacinę paramą, rengiant mainų programą ir mokymo metodiką;
                     
                  
                        —
                     
                     
                        tarnybiniams šunims ir kinologams skirtų specializuotų mokymo kursų ŠLG, šaudmenų ir sprogmenų aptikimo tema organizavimą;
                     
                  
                        —
                     
                     
                        regioninio konsultacinio praktinio seminaro dislokavimo ir dalyvavimo policijos veiksmuose gerosios patirties klausimais organizavimą.
                     
                  3.7.   7 projektas ESBO kovos su neteisėtu ŠLG ir ĮŠA platinimu veiksmų stiprinimas. 2 etapas (4)
            
            3.7.1.   Tikslas
            
            Projekto tikslas – padėti ESBO veikloje dalyvaujančioms valstybėms geriau planuoti, įgyvendinti ir prireikus stiprinti savo įsipareigojimus kovoti su neteisėtu ŠLG/ĮŠA platinimu.
            3.7.2.   Aprašymas
            
            Projektas buvo parengtas ESBO ministrų tarybai pavedus Bendradarbiavimo saugumo srityje forumui (MC.DEC/10/17) atsižvelgiant į jo įgaliojimus, visų pirma:
            
                        —
                     
                     
                        toliau stiprinti pastangas visapusiškai įgyvendinti esamas priemones ir įsipareigojimus, išdėstytus ESBO dokumente dėl ŠLG, ESBO dokumente dėl ĮŠA ir susijusiuose Bendradarbiavimo saugumo klausimais forumo sprendimuose;
                     
                  
                        —
                     
                     
                        toliau gerinti ŠLG ir ĮŠA srities projektų veiksmingumą ir rezultatus, kad būtų užtikrinta didžiausia įmanoma vertė sprendžiant problemas, susijusias su ŠLG ir ĮŠA, laikantis ESBO pagalbos mechanizmų, kaip nurodyta ESBO dokumentuose dėl ŠLG ir ĮŠA ir atitinkamuose Bendradarbiavimo saugumo klausimais forumo sprendimuose;
                     
                  
                        —
                     
                     
                        išnagrinėti būdus, kaip užkirsti kelią ŠLG ir ĮŠA nukreipimui į neteisėtas rinkas;
                     
                  
                        —
                     
                     
                        išnagrinėti būdus, kaip papildyti esamas ESBO priemones, skirtas kovai su neteisėta prekyba ŠLG;
                     
                  
                        —
                     
                     
                        toliau savanoriškai teikti nebiudžetinius įnašus, kad būtų remiami Bendradarbiavimo saugumo klausimais forumo pagalbos projektai ŠLG ir ĮŠA srityje;
                     
                  
                        —
                     
                     
                        išnagrinėti savanoriškų ekspertų konsultacijų – kurias galėtų teikti specifinių žinių turinčios dalyvaujančios valstybės – teikimo, kai tikslinga, ESBO pagalbos projektams ŠLG ir ĮŠA srityje galimybes.
                     
                  Nors projekto struktūra apima platesnį ryšių palaikymą su visomis dalyvaujančiomis valstybėmis PE atžvilgiu, juo siekiama padėti įvertinti ESBO dalyvaujančių valstybių ir regiono operacijų vietoje poreikius ir reikalavimus remiant ŠLG/ĮŠA praktinės pagalbos projektų ir patariamosios programinės paramos įgyvendinimą. Dalyvaujančioms valstybėms ir operacijoms vietoje PE taip pat bus naudinga projekto IT sistema, padėsianti ŠLG/ĮŠA praktinės pagalbos projektų stebėsenai, apžvalgai ir įgyvendinimui.
            Be to, pagal projektą bus teikiama koordinavimo ir projektų valdymo parama šešioms (6) ESBO operacijoms vietoje ESBO visapusiškos programos, skirtos pastangoms užkirsti kelią neteisėtai prekybai ŠLG ir ĮŠ ir kovoti su ja PE, įgyvendinimo srityje.
            Šis projektas bus naudingas ne tik dalyvaujančių valstybių gyventojams PE, bet ir įgaliotoms valdžios institucijoms ŠLG kontrolės srityje (pavyzdžiui, ŠLG komisijai, Vidaus reikalų ministerijai, policijai, Gynybos ministerijai) ir ESBO operacijoms vietoje.
            3.7.3.   Numatomi rezultatai
            
            1 rezultatas. Padaryta pažanga, susijusi ESBO ŠLG/ĮŠA normine sistema ir atitinkamų praktinės pagalbos projektų įgyvendinimu.
            Rodikliai:
            
                        —
                     
                     
                        esantis atskaitos scenarijus ir mechanizmas, skirtas nuolat tikrinti poreikius ir reikalavimus ŠLG/ĮŠA srityje;
                     
                  
                        —
                     
                     
                        esanti internetinė IT platforma, kurioje tikruoju laiku pateikiama informacija, susijusi su ESBO ŠLG/ĮŠA pagalbos projektų portfeliu.
                     
                  3.7.4.   Veikla
            
            3.7.4.1.   ESBO dalyvaujančių valstybių, ESBO sekretoriato ir operacijų vietoje poreikių ir reikalavimų remiant ŠLG/ĮŠA praktinės pagalbos projektų įgyvendinimą PE įvertinimas.
            Ši veikla apims:
            
                        —
                     
                     
                        ESBO ŠLG/ĮŠA praktinės pagalbos prašančių šalių poreikių įvertinimą ir paramą apžvalgos procesui;
                     
                  
                        —
                     
                     
                        ESBO ŠLG/ĮŠA srities valstybių paramos teikėjų / išteklius teikiančių valstybių poreikių įvertinimą ir paramą apžvalgos procesui;
                     
                  
                        —
                     
                     
                        strateginę konsultacinę ir programinę paramą ESBO dalyvaujančioms valstybėms ir ESBO operacijoms vietoje per praktinės pagalbos projektų vykdymo metu įgytos patirties mechanizmą;
                     
                  
                        —
                     
                     
                        bendrą koordinavimą ir valdymo paramą ŠLG/ĮŠA kontrolės projektams ir veiklai PE;
                     
                  3.7.4.2.   IT sistemos, skirtos padėti ŠLG/ĮŠA praktinės pagalbos projektų stebėsenai, apžvalgai ir įgyvendinimui, rengimas, testavimas ir diegimas.
            Ši veikla apims:
            
                        —
                     
                     
                        modernios ir prieinamos internetinės programėlės, skirtos integruoti informaciją apie visus ESBO pagalbos projektus iš įvairių šaltinių, įskaitant techninius, finansinius, geografinius ir teminius duomenis, taip pat patvirtinamuosius dokumentus, sukūrimą. Ši informacija leis paramos teikėjams ir dalyvaujančioms valstybėms PE geriau planuoti, įgyvendinti ir stiprinti savo politinius ir finansinius įsipareigojimus kovojant su neteisėtu ŠLG ir ĮŠA platinimu.
                     
                  4.   Projektų valdymas ir administracinė parama veiksmui vykdyti
            
            ESBO sekretoriato Konfliktų prevencijos centro / Bendradarbiavimo saugumo srityje forumo paramos padalinio ir šešių (6) ESBO misijų vietoje PE specialieji projektų darbuotojai vykdys veiksmo ir su juo susijusių projektų veiklos, kaip išdėstyta 3 skirsnyje, įgyvendinimo valdymą. Konfliktų prevencijos centras / Bendradarbiavimo saugumo srityje forumo paramos padalinys užtikrins veiklos koordinavimą su ESBO misijomis vietoje PE ir teiks joms dalykinę konsultacinę paramą pagal 7 projektą; tai apims programos stebėseną ir vertinimą.
            Konfliktų prevencijos centras / Bendradarbiavimo saugumo srityje forumo paramos padalinys ir misijos vietoje per savo specialiuosius projektų darbuotojus – iš kurių bus sudarytos projekto įgyvendinimo grupės – toliau rems bendradarbiavimą ir veiklos koordinavimą su tarptautine bendruomene regioniniu ir jurisdikcijos lygmeniu, inter alia, pagal Vakarų Balkanų ŠLG kontrolės veiksmų gaires.
            Specialieji projektų darbuotojai vykdys šias užduotis:
            
                        —
                     
                     
                        valdys projektus visais projekto ciklo etapais,
                     
                  
                        —
                     
                     
                        vykdys kasdienę finansinę projektų priežiūrą,
                     
                  
                        —
                     
                     
                        teiks technines ir teisines ekspertines žinias, rems pagal projektus vykdomus viešuosius pirkimus,
                     
                  
                        —
                     
                     
                        bendradarbiaus ir koordinuos veiklą su kitomis tarptautinėmis organizacijomis ir programomis,
                     
                  
                        —
                     
                     
                        vykdys projektų patvirtintų siektinų rezultatų kokybės užtikrinimą ir kokybės kontrolę,
                     
                  
                        —
                     
                     
                        padės jurisdikciją PE turintiems subjektams kurti naujas priemones, kuriomis būtų stiprinami pajėgumai ir bendros pastangos užkirsti kelią neteisėtai prekybai ŠLG bei ĮŠ ir kovoti su ja.
                     
                  5.   Lyčių aspektas
            
            Lyčių aspekto integravimo perspektyvos buvo įtrauktos į visus projekto rengimo, plėtojimo ir įgyvendinimo etapus. Pagrindinė taikoma prielaida buvo ta, kad ŠLG ir ĮŠ naudojimas, netinkamas naudojimas ir su jais susijusios pasekmės daro skirtingą poveikį moterims ir vyrams, berniukams ir mergaitėms. Lyčių aspekto integravimo poreikiai buvo pritaikyti prie konkrečių aplinkybių ir projektuose numatytos pagalbos rūšies, taip pat buvo grindžiami padėties analize, kurioje atsižvelgiama į lyčių aspekto perspektyvas.
            ESBO lyties žymens priemonė buvo taikoma ne tik rengiant projektus, bet ir stebint lyčių aspekto integravimo per projektų valdymo ciklą įgyvendinimo pažangą. Daugumoje siūlomų projektų lyčių lygybė yra svarbus tikslas arba lyčių aspektas projektuose visapusiškai integruotas.
            6.   Naudos gavėjai
            
            Tiesioginiai naudos iš veiksmo gavėjai bus PE institucijos, įgaliotos ir atsakingos už neteisėtos prekybos ŠLG ir ĮŠ prevenciją ir kovą su ja. Institucijos, kurioms pirmiausia skiriamas šis veiksmas, yra: ŠLG komisija / valdyba, Vidaus reikalų ministerija ir teisėsaugos institucijos, pavyzdžiui, policija. Kitos į veiklą įsitraukiančios institucijos yra Saugumo ministerija, prokuratūros, teismai ir įkalinimo įstaigos Bosnijoje ir Hercegovinoje, taip pat Juodkalnijos gynybos ministerija. Serbijoje pagal projektą numatoma įsitraukti į veiklą su pilietinės visuomenės organizacijomis, nagrinėjančiomis ŠLG kontrolės klausimus.
            Netiesioginiai naudos iš veiksmo gavėjai bus jurisdikciją PE turinčių subjektų ir jų kaimynystėje esančių Europos šalių, kurioms kyla pavojus dėl neteisėto ŠLG ir ĮŠ naudojimo nusikalstamai veiklai, terorizmui ir smurtiniam netinkamam naudojimui, gyventojai.
            ES ir jos valstybių narių įgaliotos valdžios institucijos taip pat bus naudos iš projektų netiesioginės gavėjos, kadangi joms bus naudingi griežtesnės ŠLG ir ĮŠ kontrolės pajėgumai Pietryčių Europoje, inter alia, pagrįsti geresniu keitimusi informacija, taip pat koordinavimo ir bendradarbiavimo priemonėmis, pavyzdžiui su neteisėtais ŠLG ir ĮŠ susijusios rizikos nustatymu, jų tyrimu ir atsekimu, nustatymu ir konfiskavimu.
            7.   Sąjungos matomumas
            
            ESBO imasi visų tinkamų priemonių siekdama viešinti tai, kad šį veiksmą finansuoja Sąjunga. Tokios priemonės bus vykdomos atsižvelgiant į Komisijos Komunikacijos apie ES išorės veiksmus ir jų matomumo užtikrinimo vadovą. Taigi, ESBO užtikrins Sąjungos įnašo matomumą naudodama tinkamus ženklus ir užtikrindama viešinimą, akcentuodama Sąjungos vaidmenį, užtikrindama jos veiksmų skaidrumą ir didindama informuotumą apie priežastis, dėl kurių priimtas šis sprendimas, taip pat apie Sąjungos paramą įgyvendinant šį sprendimą ir šios paramos rezultatus. Projekto metu parengta medžiaga bus aiškiai pažymėta Europos Sąjungos vėliavos ženklu laikantis Sąjungos gairių dėl tikslaus vėliavos naudojimo ir vaizdavimo.
            Atsižvelgiant į tai, kad planuojamos veiklos mastas ir pobūdis labai skiriasi, bus naudojamos įvairios propagavimo priemonės, įskaitant tradicinę žiniasklaidą, interneto svetaines, socialinę mediją ir informacinę bei reklaminę medžiagą, įskaitant infografikus, lankstinukus, informacinius biuletenius, pranešimus spaudai ir atitinkamai kitas priemones. Paskelbus viešuosius pirkimus pagal kiekvieną projektą finansuoti leidiniai, vieši renginiai, kampanijos, įranga ir statybos darbai bus pažymėti atitinkamu ženklu. Kad būtų dar labiau sustiprintas poveikis didinant įvairių jurisdikciją turinčių subjektų ir gyventojų, tarptautinės bendruomenės ir vietos bei tarptautinės žiniasklaidos informuotumą, bendraujant su kiekviena projekto tiksline grupe bus vartojama atitinkama kalba.
            Sąjungos matomumas bus užtikrinamas jurisdikciją turinčių subjektų lygmeniu dalyvaujant ESBO vietos misijoms, o ESBO – per sekretoriatą.
            8.   Trukmė
            
            Remiantis patirtimi, įgyta įgyvendinant Tarybos sprendimus (BUSP) 2017/1424 ir (BUSP) 2019/2009, ir atsižvelgiant į platų šio veiksmo mastą, naudos gavėjų skaičių ir planuojamos veiklos rūšių skaičių bei sudėtingumą, nustatomas 36 mėnesių įgyvendinimo laikotarpis.
            9.   Techninio įgyvendinimo subjektas
            
            Techninis šios programos įgyvendinimas pavestas ESBO sekretoriato Konfliktų prevencijos centrui / Bendradarbiavimo saugumo srityje forumo paramos padaliniui ir šešioms (6) ESBO misijoms vietoje PE, pirmajam taip pat atliekant koordinavimo vaidmenį. Kai taikytina, konsultacinę paramą teiks ESBO sekretoriato Tarpvalstybinių grėsmių departamentas. ESBO sekretoriato Konfliktų prevencijos centras / Programavimo ir vertinimo paramos skyrius dalyvauja Iniciatyvinio komiteto veikloje stebėtojo teisėmis.
            10.   Iniciatyvinis komitetas
            
            Šio veiksmo Iniciatyvinį komitetą sudarys vyriausiojo įgaliotinio, ES delegacijų jurisdikciją turinčiuose subjektuose ir šio priedo 4 skyriuje nurodytų įgyvendinimo subjektų atstovai.
            Įgyvendinimo subjektas, kuriam padeda Iniciatyvinis komitetas, užtikrins, kad projektas būtų įgyvendinamas koordinuojant veiklą su kita su ES susijusia pagalba, teikiama jurisdikciją PE turintiems subjektams, pavyzdžiui, Vokietijos federaline ekonomikos reikalų ir eksporto kontrolės tarnyba (BAFA) (remiama Tarybos sprendimais (BUSP) 2018/101 (5) ir (BUSP) 2017/915 (6)), regioniniu bendradarbiavimu su Vakarų Balkanais ŠLG kontrolės srityje, įgyvendinamu pagal UNDP/SEESAC (remiamas Tarybos sprendimais (BUSP) 2019/2011 (7), (BUSP) 2018/1788 (8) ir (BUSP) 2016/2356 (9)) ir ES ir PE teisėsaugos bendradarbiavimu neteisėtos prekybos šaunamaisiais ginklais srityje (remiamas Komisijos Migracijos ir vidaus reikalų GD, Europolo ir platformos EMPACT (šaunamieji ginklai).
            Iniciatyvinis komitetas reguliariai kvies jurisdikciją PE turinčių subjektų atstovus. Iniciatyvinis komitetas taip pat gali kviesti subjektų, dalyvaujančių PE vykdomuose projektuose, kurių tikslas yra panašus arba susijęs, atstovus. Iniciatyvinis komitetas reguliariai, bent kartą per 6 mėnesius, peržiūrės šio sprendimo įgyvendinimą, be kita ko, naudodamas elektronines ryšio priemones.
            11.   Ataskaitų teikimas
            
            Ataskaitos, tiek dalykinės, tiek finansinės, teikiamos įgyvendinant visą veiksmą, apibūdintą atitinkamame susitarime dėl konkretaus įnašo su pridėtu jo biudžetu, nepriklausomai nuo to, ar šis veiksmas visiškai finansuojamas, ar bendrai finansuojamas Tarybos sprendimu.
            ESBO integruos ataskaitų teikimą Europos Vadovų Tarybai / ES per Konfliktų prevencijos centrą / Bendradarbiavimo saugumo srityje forumo paramos padalinį, t. y. projekto įgyvendinimo grupę 7 projekte.
            
               (1)  Kosovo* klausimu, atsižvelgiant į statuso aspektą, formalios ESBO procedūros apribojimai ir reikalavimai netaikomi potencialiems projektams Kosove. Todėl, vadovaujant ESBO misijai Kosove (OMIK), bus įgyvendinti keletas projektų, kuriais siekiama reaguoti į vietos valdžios įstaigų ir (arba) institucijų pagalbos prašymus. (*Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.).
            
               (2)  Veiksmų gairės buvo parengtos remiantis 2018 m. vasario 1 d. Podgoricos susitikime priimtais Pietryčių Europos vidaus reikalų viceministrų ir užsienio reikalų viceministrų bendru pareiškimu ir gairių elementais. Jos buvo priimtos ES ir Vakarų Balkanų aukščiausiojo lygio susitikime Londone 2018 m. liepos 10 d.
            
               (*)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.
            
               (3)  Nacionalinės valdžios institucijos, dalyvaujančios nacionalinėje ŠLG komisijoje: Ekonomikos ministerija, Teisingumo ministerija, Prekybos ir socialinės politikos ministerija, Gynybos ministerija, Švietimo ir mokslo ministerija, Finansų ministerija, muitinė, Žemės ūkio, miškininkystės ir vandens ūkio ministerija.
            
               (4)  Projekto elementai, kuriais remiamos su ŠLG/ĮŠA susijusios pastangos PE.
            
               (5)  2018 m. sausio 22 d. Tarybos sprendimas (BUSP) 2018/101 dėl veiksmingos ginklų eksporto kontrolės skatinimo (OL L 17, 2018 1 23, p. 40).
            
               (6)  2017 m. gegužės 29 d. Tarybos sprendimas (BUSP) 2017/915 dėl Sąjungos informavimo veiklos remiant Sutarties dėl prekybos ginklais įgyvendinimą (OL L 139, 2017 5 30, p. 38).
            
               (7)  2019 m. gruodžio 9 d. Tarybos sprendimas (BUSP) 2019/2111 dėl paramos SEESAC nusiginklavimo ir ginklų kontrolės veiklai Pietryčių Europoje, kuria mažinama neteisėtų šaulių ir lengvųjų ginklų bei jų šaudmenų grėsmė (OL L 318, 2019 12 10, p. 147).
            
               (8)  2018 m. lapkričio 19 d. Tarybos sprendimas (BUSP) 2018/1788, kuriuo remiamas Pietryčių Europos ir Rytų Europos šaulių ir lengvųjų ginklų kontrolės tarpininkavimo mechanizmas (SEESAC) siekiant įgyvendinti Regioninių veiksmų gaires dėl kovos su neteisėta prekyba ginklais Vakarų Balkanuose (OL L 293, 2018 11 20, p. 11).
            
               (9)  2016 m. gruodžio 19 d. Tarybos sprendimas (BUSP) 2016/2356 dėl paramos SEESAC nusiginklavimo ir ginklų kontrolės veiklai Pietryčių Europoje pagal ES kovos su neteisėtu šaulių ir lengvųjų ginklų (ŠLG) bei jų šaudmenų kaupimu ir prekyba jais strategiją (OL L 348, 2016 12 21, p. 60).